Helle Sjelle (KF), 2006-03-31:
Jeg vil gerne først og fremmest sige, at vi ikke forventer, at der går adskillige år, før vi har en behandlingsgaranti på det her område, som jo er det, der bliver lagt op til, når der står, at man vil give de spiseforstyrrede samme rettigheder som i det udvidede frie sygehusvalg.
Vi forventer bestemt, at det er noget, der bliver til noget inden for en ganske kort periode.
Men det er også klart, at man er nødt til at undersøge de nærmere omstændigheder først, før man sætter de her ting i gang.
Med hensyn til det andet, som fru Elsebeth Gerner Nielsen var inde på, ser vi det på den måde, at vi synes, det er udmærket, at vi nu – forhåbentlig – får gennemført, at vi får en behandlingsgaranti på området vedrørende spiseforstyrrelser, men der er jo ikke nogen tvivl om, at man selvfølgelig for alle livstruende sygdomme i princippet burde have en behandlingsgaranti.
Vi Konservative ønsker, at vi har et sundhedssystem, der er præget af kvalitet.
Vi ønsker, at den enkelte til enhver tid får den behandling, vedkommende måtte have brug for.
Vi lever i et af verdens rigeste lande, og derfor skal vores sundhedsvæsen levere en høj kvalitet, uanset om det drejer sig om forebyggelse eller behandling, og uanset hvilken sygdom der er tale om.
Heldigvis er det også mit indtryk, at vores sundhedsvæsen generelt er præget af effektivitet, sammenhæng og kvalitet, men naturligvis er der også ting, der kunne gøres bedre.
Vi ved f.eks., at blandt piger og yngre kvinder lider i tusindvis af en spiseforstyrrelse.
Dertil kommer, at det hospitalsbaserede behandlingssystem hvert år er i kontakt med flere hundrede nye patienter med spiseforstyrrelser.
Der er altså tale om rigtig mange piger og yngre kvinder, der langtfra har det så godt, som vi egentlig gerne så at de havde det.
Samtidig har vi været vidne til en stigning i antallet af selvmordsforsøg og tilfælde af selvskade.
Helt ekstremt forholder det sig for de 1524-årige kvinder, hvor skadestuerne har registreret en fordobling i antallet af henvendelserne.
Vi burde have sunde og raske piger og kvinder, og derfor er det meget vigtigt, at vi får gjort noget for at nedbringe den uhyggelige statistik.
For når vi har at gøre med spiseforstyrrelser og selvskadende adfærd, er årsagerne ofte meget komplekse og individuelle.
Derfor er det vigtigt, at opmærksomheden rettes mod flere forskellige områder, så vel sociale som psykologiske og kulturelle.
Vi Konservative er derfor glade for, at regeringen tilsyneladende prioriterer området og gør en indsats for at afhjælpe problemerne.
Vi mener, det er positivt, at man indtil nu har valgt at satse på så vel forebyggelse og behandling som uddannelse af personale med speciale i spiseforstyrrelse og forskning i pigers og unge kvinders selvmordsadfærd.
Det er alt sammen tiltag, der er nødvendige, hvis vi ønsker at nedbringe antallet af piger eller unge kvinder, der lider af spiseforstyrrelser eller har en selvskadelig adfærd.
Men der er heller ingen tvivl om, at vi mener, at det kan gøres meget bedre og der kan gøres meget mere.
I Danmark har vi behandlingsgaranti for brækkede ben, hoftebrud og kræft, men lider du af anoreksi eller bulimi, er der ingen garanti for behandling inden for 2 måneder.
Faktisk må flere af pigerne med spiseforstyrrelser vente i op til 1 år, før de kommer i behandling, på trods af at det er velkendt, at jo længere tid man venter, des større er risikoen for, at kroppen tager varig og alvorlig skade.
Det er ikke rimeligt hverken for den enkelte eller for de pårørende at vente med behandlingen, til skaden er sket, og til den er vokset i stort omfang.
Det er derfor, vi i Det Konservative Folkeparti nu foreslår, at vi udbygger behandlingsgarantien, så den også omfatter mennesker, der lider af spiseforstyrrelser.
Men der bør naturligvis også tages andre initiativer, der kan være med til at forbedre og udvikle selve behandlingstilbuddene, og her bør de private behandlingstilbud naturligvis også inddrages.
Derudover mener vi, at det er vigtigt, vi har haft den her forespørgselsdebat i dag.
Vi synes, det har været et godt initiativ, og vi håber, at den kan være med til, at de piger og unge kvinder, der forsøger at tage deres eget liv eller lider af en spiseforstyrrelse, får en bedre behandling.